Opravljeni redni servisi so zagotovilo za dobro delovanje in daljšo življenjsko dobo vozila. Tako velja tudi za avtodome, ki so v bistvu vozilo z domovanjem. Težko je posplošiti, kako pogosto je servis avtodomov potreben, a priporočamo, da svoje počitniško vozilo vsaj enkrat letno odpeljete na podroben pregled vseh delov. V kolikor ga uporabljate res veliko in pogosto, je dobro, da ga strokovnjaki pregledajo pred začetkom in po koncu sezone, saj lahko le z rednimi pregledi ugotovimo morebitne napake in pravočasno preprečimo tudi marsikatero okvaro. Če avtodom uporabljate veliko, se seveda tudi bolj obrablja, prav tako je treba posebno pozornost nameniti tudi tistim vozilom, ki veliko večino leta stojijo na mestu.